የአዲስ አበባ ከተማ አስተዳደር ሙያና ፖለቲካን የሚለያየውን መዋቅር ችላ ማለቱ ጥያቄ አስነሳ
በአጭር ጊዜ የተዘጋጀ የመዋቅር ለውጥ ተግባራዊ ሊሆን ነውበአዲስ አበባ  ከተማ የተንሰራፋውን ብልሹ አሠራርና እያደገ የመጣውን የሕዝብ ጥያቄ በተገቢው መንገድ ለመመለስ የተዘጋጀው ፖለቲካንና ሙያን የሚለያይ የመዋቅር ለውጥ ጥናት፣ በአጭር ጊዜ በተካሄደ ጥናት መተካቱ ጥያቄ አስነሳ፡፡በምክትል ከንቲባ ታከለ ኡማ (ኢንጂነር) የሚመራው የአዲስ አበባ ከተማ አስተዳደር፣ በአዲስ አበባ ከተማ የሚገኙ ከ114 በላይ መሥሪያ ቤቶች ለማኔጅመንት በሚያመችና ሥራዎችን በብቃት ማካሄድ በሚያስችል ደረጃ ዝቅ እንዲሉ ትዕዛዝ ሰጥቷል፡፡በዚህ መሠረት የከተማው ፐብሊክ ሰርቪስና የሰው ሀብት ልማት ቢሮ ከአንድ ወር ባነሰ ጊዜ ውስጥ ጥናት አካሂዶ ያዘጋጀውን አዲስ የመዋቅር ጥናት፣ ጥቅምት 27 ቀን 2011 ዓ.ም. በካፒታል ሆቴል በተዘጋጀ መድረክ ለውይይት አቅርቧል፡፡ ለውይይት በቀረበው ሰነድ ላይ ተቀራራቢነት ያላቸው ሥራዎች የሚያከናውኑ መሥሪያ ቤቶች እንዲዋሀዱ፣ የተወሰኑት ደግሞ የተጠሪነት ለውጥ እንዲደረግባቸው ምክረ ሐሳብ ማቅረቡ ተመልክቷል፡፡ አብዛኞቹ የከተማው አስተዳደር ቢሮዎች በቅርቡ የፌዴራል መንግሥት ባካሄደው የመዋቅር ለውጥ ቅርፅ በድጋሚ እንዲደራጁ፣ ጊዜ ያለፈባቸው ፕሮጀክቶች ጽሕፈት ቤቶች እንዲመክኑ፣ የተወሰኑ ኤጀንሲዎች ለአብነት በመሬት ልማትና ማኔጅመንት ቢሮ ሥር የነበሩ የመሬት ይዞታ ምዝገባ መረጃ ኤጀንሲ የተቀናጀ መሬት መረጃ ማዕከል፣ የአዲስ አበባ ውኃና ፍሳሽ ባለሥልጣን በቢሮ ደረጃ ተዋቅሮ ተጠሪነታቸው ለከንቲባው እንዲሆን ምክረ ሐሳብ አቅርቧል፡፡በውይይቱ ወቅት የተነሳው ዋናው ነጥብ በፐብሊክ ሰርቪስና በሰው ሀብት ልማት ቢሮ የተዘጋጀው የመዋቅር ለውጥ ጥናት፣ በአጭር ጊዜ የተካሄደና በከተማው ውስጥ የነበሩ ችግሮችንና የመፍትሔ ሐሳቦችን የተረዳ አለመሆኑ ተተችቷል፡፡ የታሰበው ግዙፍ የመዋቅር ለውጥ የሚተገበር ከሆነ፣ ይፈታል የተባለው የመልካም አስተዳደር ችግርና አገልግሎት አሰጣጥ የበለጠ የሚወሳሰብ መሆኑን አስተያየት ሰጪዎች አስጠንቅቀዋል፡፡አስተያየት ሰጪዎቹ በአጭር ጊዜ እየተካለበ ከተዘጋጀው የመዋቅር ለውጥ ይልቅ፣ ጊዜ ተወስዶ የተዘጋጀው የመዋቅር ለውጥ ተግባራዊ መደረግ ይኖርበታል ብለዋል፡፡በአቶ ድሪባ ኩማ ይመራ የነበረው የአዲስ አበባ ከተማ አስተዳደር በደንብ ቁጥር 59/2006 ዓ.ም. የከተማውን አደረጃጀት ለማስተካከልና የሰው ኃይል ምደባ ሥርዓት እንዲይዝ፣ የአደረጃጀትና የመዋቅር ጥናት ፕሮጀክት ጽሕፈት ቤት አቋቁሟል፡፡ የፕሮጀክት ጽሕፈት ቤቱ ራሱን በባለሙያዎች በማደራጀት ባለፉት አራት ዓመታት ጃፓን፣ ደቡብ ኮሪያ፣ ቻይና፣ ቤልጂየምና ደቡብ አፍሪካ በመጓዝ ልምድ በመቅሰም፣ እንዲሁም በዓለም ባንክ፣ በአዲስ አበባ ዩኒቨርሲቲና በተለያዩ አማካሪ ድርጅቶች ተሳትፎ የመዋቅር ለውጥ ጥናት አዘጋጅቷል፡፡ይህ የመዋቅር ለውጥ ጥናት በርካታ ውይይቶች የተካሄዱበት ሲሆን፣ ከ2009 ዓ.ም.  ጀምሮ ተግባራዊ ይደረጋል ተብሎ የነበረ ቢሆንም ተግባራዊ ሳይሆን ቆይቷል፡፡የመዋቅር ለውጡ ዋና ነጥብ በፖለቲካ ሹመኞች የሚከናወነውንና ባለሙያዎች የሚሠራውን ለይቶ ማስቀመጡ ነው፡፡ ከተማው አንድ ከንቲባና አምስት ምክትል ከንቲባዎች እንዲኖሩት፣ ከንቲባዎቹ ብቻ የከተማው ካቢኔ አባል እንዲሆኑና የከተማው የፖለቲካ ሥራዎች በእነዚሁ ከፍተኛ ባለሥልጣናት (ከንቲባዎች) እንዲወሰን ምክረ ሐሳብ ያቀርባል፡፡ባለሙያዎችን የሚመለከተው ደግሞ የከተማው ሥራ አስኪያጅ የሚመራቸው ማዘጋጃ ቤታዊ የሚባሉት የውኃ አቅርቦት፣ የደረቅና ፍሳሽ ቆሻሻ፣ የፀዳትና ውበት፣ እንዲሁም የተለያዩ አገልግሎት መስጫ ተቋማት የሚያካትት ነው፡፡ የጥናቱ ዋነኛ ነጥብ እስካሁን ባለው አሠራር በፖለቲከኛና በባለሙያ ተለይተው መከናወን የነበረባቸው ሥራዎች ተደበላልቀው የሚገኙ ስለሆኑ፣ በከተማው ውስጥ መልካም አስተዳደር ለማስፈጸም ሆነ እያደገ የመጣውን የሕዝብ ጥያቄ ማስተናገድ አልተቻለም፡፡ በእነዚህ ጉዳዮች ላይ የአደረጃጀትና የመዋቅር ጥናት ፕሮጀክት ጽሕፈት ቤት ኃላፊ አቶ ሰይፈ ፈቃደም ሆኑ፣ የከተማው ዋና ሥራ አስኪያጅ አወቀ ኃይለ ማርያም (ኢንጂነር) አስተያየት ለመስጠት ፈቃደኛ ባለመሆናቸው አልተሳካም፡፡  